Timo Arula

**Timo Arula** (sündinud 2. jaanuaril 1982) on Eesti ihtüoloog ja mereökoloog. 

Ta töötab Tartu Ülikooli Eesti Mereinstituudis meresüsteemide kaasprofessorina. Tema teadustöö keskendub Läänemere kalade ökoloogiale, eeskätt varajaste elujärkude uurimisele, ning inimtegevuse mõjudele mereökosüsteemidele. Alates 2024. aastast on ta Eesti Vee-elustiku Seltsi juhatuse liige.  

## Haridus
Arula lõpetas Tartu Ülikooli ning kaitses 2012. aastal doktorikraadi ihtüoloogia ja kalanduse alal. Tema doktoritöö käsitles Läänemere pelaagiliste kalade ökoloogiat, keskendudes eeskätt räime varajastele elujärkudele. Doktorantuuri ajal ja järel täiendas ta end mitmetes välisülikoolides (DTU Aqua Taanis ja Hamburgi Ülikoolis Saksamaal).

Aastatel 2018–2019 töötas ta järeldoktorina Marylandi Ülikooli Keskkonnateaduste Keskuses (USA), kus keskendus stabiilsete isotoopide kasutamisele kalade rändeteede ja toitumise uurimisel.

## Akadeemiline karjäär
Timo Arula töötab Tartu Ülikooli Eesti Mereinstituudis meresüsteemide kaasprofessorina. Tema uurimistöö hõlmab muuhulgas liikide fenoloogia pikaajalisi muutusi, mikroplasti mõju Läänemere kaladele ning kalade varajaste elujärkude ökoloogiat.

Tema peamised uurimissuunad on
* Läänemere räime ökotüüpide eristamine otoliitide morfomeetria ja geneetika abil
* Larvaalse kalafauna fenoloogia ja arvukuse muutused
* Kalade põlvkonna tugevuse ennustamine vastsete indeksi põhjal
* Mikroplasti mõju kalade marjale ja vastsetele
* Troofiliste suhete kirjeldamine stabiilsete isotoopide analüüside abil

## Ühiskonnategevus
Alates veebruarist 2024 on Arula Eesti Vee-elustiku Seltsi juhatuse liige. Seltsi eesmärk on kaitsta Eesti sise- ja rannikuvete elustikku, edendada teaduslikku uurimistööd ning suurendada ühiskonna teadlikkust veeökoloogia ja kalandusega seotud teemadel.

## Publikatsioonid ja teadustöö
Arula on avaldanud üle 30 teadusartikli rahvusvahelistes eelretsenseeritavates ajakirjades, sealhulgas väljaannetes Marine Ecology Progress Series, ICES Journal of Marine Science ja Journal of Fish Biology. Tema töid on viidatud ligi 700 korral. Timo Arula on avaldanud teadustöid Läänemere ja estuaaride kalade varajaste elujärkude, asurkondade dünaamika ning kalavaru täiendi (*recruitment*) teemadel. Lisaks teadusartiklitele eelretsenseeritavates ajakirjades on ta osalenud ka rahvusvahelistes ja eestikeelsetes väljaannetes.

Arula populaarteaduslikku ja üldharivat laadi nimistusse kuuluvad kaastööd mitmetes raamatutes ja kollektiivteostes. Ta on üks kaasautoritest peatükis „Reproduction, Ontogeny and Recruitment” rahvusvahelises kogumikus *Fish and Fisheries in Estuaries: A Global Perspective* (toim. Alan K. Whitfield, Kenneth W. Able, Stephen J. M. Blaber, Michael Elliott; John Wiley & Sons), mis käsitleb kalade sigimist, varajast arengut ja täiendi protsesse estuaarsetes ökosüsteemides.

Lisaks on ta panustanud Toomas Saadi raamatusse "Eesti kalad" (Kalanduse teabekeskus, 2022) ning osalenud kaasautorina Hillar Lippi raamatus *Meri aitab elada* ja Mark Soosaare Kihnu loodust käsitlevates väljaannetes.

## Õppe- ja juhendamistöö
Tartu Ülikoolis on Arula loonud ja andnud loenguid magistriõppekavades, sealhulgas aines „Läänemere ökoloogia“. Tema juhendamisel on valminud mitmeid bakalaureuse- ja magistritöid Läänemere kalade ökoloogia ning kalanduse teemadel.

## Tunnustus
* 2017 – CIEE järeldoktori stipendium (USA)
* 2014 – Erasmuse stipendium
* 2013 – Tartu Ülikooli sihtasutuse stipendium
* 2012 – Kristjan Jaagu välissõidu stipendium
* 2011 – J.H.S. Blaxteri nimeline teadusauhind (USA)
* 2009 – Eesti Üliõpilaste Toetusfondi stipendium
* 2008 – DoRa programm
* 2007 – ÜEK stipendium

## Viited